ОТЧЕТЕН ДОКЛАД

НА НАСТОЯТЕЛСТВОТО НА ЧИТАЛИЩЕ БУХОВЦИ

ЗА ТИ ГОДИШНИЯ ПЕРИОД НА УПРАВЛЕНИЕ

Добре дошли уважаеми членове и гости на отчетно-годишното-изборно събрание на НЧ „Радвитие-1906“ село Буховци, общ. Търговище за изминалите три години.

Тази година изтича мандата на ръководството, затова отчета ще е малко по-голям от обикновено, ще ви припомня дейността за целия тригодишен период.

Едва през тази година забелязахме, че сме си имали почти всичко необходимо до обявяването на пандемията за цялата страна и затварянето й. Четейки докладите до сега навсякъде едва ли не се оплакваме, че няма хора, че няма интерес, че все нещо няма и не ни е наред, но едва сега усетихме това нямане, изолацията в която сме принудени да живеем, ограниченията, лишенията , страха.

За изминалия период мога да кажа, че всичките ни по-големи празници като Турнира по тенис на маса „Недялко Пенев-Кабака“; Спасов ден ; ТФС „Фисекът пее“ и Празника на мекицата са се правили до обявяване на извънредно положение, но въпреки това през 2020 година ние успяхме да осъществим два от празниците си в пролуките от разпускане на мерките – турнира по тенис и празника на мекицата. Наред с всички други мероприятия и чествания като 8 март, 3 март, първа пролет , Никулден и т.н. и през 2020 година не спряхме да работим макар и онлайн. Направена ни беше фейсбук страница от нашия дългогодишен и много активен член – Добрин Добрев чрез която можахме да проведем конкурсите си . Проведохме кулинарния си великденски конкурс Великден 2020 за яйца и козунаци, отбелязахме патронния празник на нашия храм с най-красива Гергьовска люлка, както и не пропуснахме традиционния никулденски шаран с последният онлайн конкурс Никулден 2020 . Изработихме мартеници за хората в селото, за дома в село Макариополско- 12бр., за ЦДГ село Макариополско - 30 и всички пътуващи ученици с буховския транспорт, за болните хора в търговищкият хоспис – 80 човека, за всички клиенти на ДСП с.Макариополско - 60 човека и за всички самодейки от ЖФГ към читалището. Изработихме и разпратихме коледни картички за всички членове на читалището ни. Участвахме и в онлайн конкурси на други читалища като Макариаполско за коледна украса и картички, на Баячево за туршии и друга зимнина, на Имренчево за мартеници. Включвахме се и в онлайн обучения по различни теми включително и за работа в извънредна обстановка. Успяхме да се включим и в едно нормално обучение по проект „Библиоека на играчките“ Помагахме и се включвахме в акции за раздаване на помощи за хора изпаднали в затруднение, възрастни и семейства с деца на различни организации, както и на наши съселяни в чужбина за които им благодарим. В Време на пандемия читалището не е спирало да работи и обслужва с каквото може хора от селото. Документацията му се водеше, всички отчети, планове, справки и т.н. се внасяха в определените срокове при спазване на мерките наложени от правителството.

За съжаление фолклорната ни група успя да направи само няколко репетиции през 2020 година, както и новосформираната група на децата. Нямаме участия никъде освен на нашия Празник на мекицата с ЖФГ, който успяхме да направим , само Недялка Герова има изяви в празници в други населени места. Младите момчета се събраха в коледарска група от 15 младежа, която с голямо желание обиколи селото и наричаха за здраве и берекет до късно през нощта, за които им благодарим. На най-малките осигурихме и така чаканата среща с Дядо Коледа – 10 адреса посети дългоочаквания старец придружен със Снежанка. През отчетния период детските градини бяха затворени и Дядо Коледа ходеше по къщите при послушните разбира се. В един от промеждутъците на разхлабване на мерките успяхме и до открием „Детския отдел за игра“ изграден по проект на НПО Търговище съвместно с други организации и благодарение на финансирането на Община Търговище с което направихме изцяло ремонт на помещението определено за целта. Проведохме и няколко занятия, не повече от десетина. Не можахме да продължим, но видяхме, че това е необходимо за децата от нашето село, видяхме също, че и на тях им е хубаво при нас. Молим се само да можем да продължим това благородно дело и наистина да сме полезни . Във връзка с провеждането на занимания в Детския отдел за игра , посещавахме редовно организирани от НПО-то обучения.

След ремонта в „Детския отдел за игра“ и наложената ни карантина поспестихме средства, които обаче трябваше да вложим в нещо до края на годината. Затова започнахме ремонти. Премахнахме грозните петна от теча в стаята на секретаря, сменихме старите и почти не светещи осветителни тела, ключове и контакти като започнахме от втория етаж. Освежихме малкото складово помещение, ремонтираха се вратите във фоайето на първия етаж, сменихме старите не работещи брави, сега всичко се затваря и заключва при необходимост. Предстои им освежаване на боята. В малкия салон се смени дограмата, изкърти се подпухналата мазилка и се направи нова шпакловка и боядисване с латекс и тук предстои освежаване на боята на вратите. Навсякъде се подмениха крушките с енергоспестяващи, дори и в мазата. На сцената се положи горен завършващ пласт от ОСБ плоскости. Можете да погледнете, резултата е невероятен. Няма я вече онази студена, прашна сцена на бетон който нямаше почистване. Предстои поставяне на перваз от 10 сантиметра и обработване с лак за да се запазва при миене . Гледаме да свършим нещо полезно по време на пандемия.

Участвахме в празници организирани от други читалища, два пъти в село Пробуда, в село Острец, организирахме морска разходка на самодейките от групата в която се включиха и други дами от селото, както и колежки – секретарки от други читалища. Включихме се и в организацията и посещението на Празника на тиквата в Севлиево, бяхме се подготвили и за празника на тиквата в Кочово, но тази година, ако е рекъл бог ще го посетим.

На Сирни Заговезни децата ни обикаляха обредния огън със саморъчно направени страшни маски лично от тях самите, както и с факли направени в читалището, беше красиво и забавно.

Всичко това и много други неща като банкети, празници, участия , сбирки и репетиции, походи и спортни мероприятия, излети се правеха през отчетния тригодишен период и надяваме се, че ще се правят и за напред с много други нови неща. Нашето село и хората в него са дейни и задружни, нужни един на друг, това разбрахме през изминалата година, разбрахме, че не можем да живеем затворени и без комшии, приятели и близки, без социален живот.

Много ви благодаря, че сте част от това читалище, че сте тук , че ни давате възможност да творим и да градим, да показваме, че ни има и сме тук в Буховци , в Търговище, в България.

Благодаря ви.